
REPUBLIKA E SHQIPËRISË KUVENDI
Komisioni për Çështjet Ligjore dhe Administratën Publike

Dokument parlamentar
             Tiranë, më 21.1.2026

RAPORT
(Komision Përgjegjës)

PËR PROJEKTLIGJIN

PËR PROJEKTLIGJIN “PËR DISA NDRYSHIME DHE SHTESA
NË LIGJIN NR.7895, DATË 27.1.1995, “KODI PENAL I REPUBLIKËS SË SHQIPËRISË”, TË NDRYSHUAR”


Hyrje

Komisioni për Çështjet Ligjore dhe Administratën Publike, bazuar në nenet 32-38 të Rregullores së Kuvendit, në mbledhjen e datës 21.1.2026, mori në shqyrtim, në cilësinë e komisionit përgjegjës, projektligjin “Për disa ndryshime dhe shtesa në ligjin nr. 7895, datë 27.1.1995, “Kodi Penal i Republikës së Shqipërisë”, të ndryshuar” (më poshtë “Projektligji”), i cili është propozim i deputetes znj. Jorida Tabaku. 

Komisioni caktoi relator për shqyrtimin e projektligjit, deputetin Z. Olsi Komici.

Në mbledhjen e Komisionit për të mbrojtur projektligjin dhe për të dhënë shpjegime për pyetjet e anëtarëve të Komisionit ishte prezent: znj. Jorida Tabaku, nismëtarja.

I. BAZA KUSHTETUESE E PROJEKTLIGJIT

Projektligji i paraqitur për shqyrtim është propozim i Këshillit të Ministrave, bazuar në përcaktimet e nenit 81, pika 2 shkronja “d”, e Kushtetutës.
Nga ana juridike procedurale, projektligji i nënshtrohet procedurave të parashikuara në nenin 78 dhe nenin 83, pika 1, e Kushtetutës.
Në aspektin juridik formal-procedural, projektligji shoqërohet me relacionin përkatës, në përputhje e kërkesat e nenit 68 pika 2 të Rregullores së Kuvendit.
Projektligji i propozuar është në përputhje me legjislacionin e brendshëm, si edhe në përputhje me legjislacionin ndërkombëtar.

II. QËLLIMI I PROJEKTLIGJIT DHE PËRMBAJTJA E TIJ

Liria e medias dhe e drejta për t’iu informuar përbëjnë dy prej shtyllave themelore të shtetit të së drejt, të një shoqërie demokratike funksionale. 

Një prej formave më të dukshme të presionit, që synon të prodhojë efekt censurues, janë paditë penale për shpifje, të njohura si paditë SLAPP. Ky fenomen është nënvizuar në mënyrë të vazhdueshme në progres- raportet vjetore të Komisionit Evropian.
Në funksion të përmbushjes së këtyre rekomandimeve dhe në kuadër të detyrimeve që rrjedhin nga procesi i integrimit europian të Shqipërisë, vlerësohet e nevojshme ndërhyrja në Kodin Penla përmes disa shtesave dhe ndryshimeve.

Përmes këtij projektakti synohet gjithashtu të nxitet debati publik dhe institucional mbi nevojën për rishikimin e mëtejshëm të kuadrit ligjor që lidhet me sigurinë dhe kushtet e punës së gazetarëve.


III. EFEKTET BUXHETORE
Ky projektligj nuk sjell efekte financiare për buxhetin e shtetit.


IV. INSTITUCIONET DHE ORGANET QË NGARKOHEN ME ZBATIMIN E PROJEKTAKTIT
Ngarkohen me zbatimin e këtij projektligji të gjitha institucionet ligjzbatuese.

V. KONSULTIMI PUBLIK

Projektligji  është publikuar në platformën online të Kuvendit të Shqipërisë dhe i është nënshtruar procesit të konsultimit.

VI. ÇËSHTJE TË DISKUTUARA NË KOMISION

Znj. Tabaku u shpreh se nisma synon të garantojë mbrojtjen efektive të lirisë së shprehjes, si një e drejtë themelore kushtetuese dhe shtyllë e demokracisë. Ajo theksoi se presionet, kërcënimet dhe sulmet ndaj gazetarëve janë shtuar vitet e fundit, duke krijuar një klimë frikësimi që dëmton rëndë ushtrimin e profesionit dhe informimin e publikut.
Sipas nismëtares, ndjekja penale për fyerje dhe shpifje prodhon një efekt frenues mbi median dhe bie ndesh me standardet e Gjykatës Evropiane të të Drejtave të Njeriut dhe rekomandimet e Këshillit të Evropës. Znj. Tabaku nënvizoi se projektligji propozon një qasje të balancuar, duke forcuar mbrojtjen penale të gazetarëve nga dhuna dhe kërcënimet, ndërkohë që zhvendos mbrojtjen e reputacionit në fushën civile, në përputhje me praktikat më të mira evropiane dhe detyrimet që rrjedhin nga procesi i integrimit në Bashkimin Evropian.
Relatori duke konsideruar dhe vlerësuar këtë projektakt për të gjitha shqetësimet lidhur me:
· mbrojtjen e gazetarëve dhe të punonjësve të medias për t’i siguruar të ushtrojnë të lirë dhe të pa kërcënuar profesionin e tyre në interesin publik duke rritur nivelin e integritetit dhe të pavarësisë së tyre;
· përmbushjen e rekomandimeve dhe të detyrimeve që rrjedhin nga procesi i integrimit evropian të Shqipërisë;
· përmirësimin dhe avancimin e lirisë së medias dhe të drejtës së informimit për krijimin e një mjedisi profesional të sigurt, ku gazetarët të kenë mundësi të ushtrojnë veprimtarinë e tyre pa frikë nga dhuna;
Relatori theksoi se te gjitha këto shqetësime janë  reflektuar në projektaktin e depozituar nga Këshilli i Ministrave të dakordësuar sipas direktivave të Komisionit Europian për procesin e integrimit.
Kryetari sugjeroi që nëse nismëtarja do të shprehet dakord me nenin 120, 237 dhe 238 sipas variantit të depozituar nga Këshilli i Ministrave do të bëhej i mundur bashkimi i nismave gjatë shqyrtimit dhe të dy nismave të tjera të depozituara në Kuvend për Kodin Penal.
Znj. Tabaku u shpreh se nuk binte dakord me bashkimin e nismës së saj me variantin e Këshillit të Ministrave.

I. PËRFUNDIM
Në përfundim të shqyrtimit të këtij projektligji, Komisioni për Çështjet Ligjore dhe Administratën Publike,  me shumicën e votave të të gjithë anëtarëve  të pranishëm  në mbledhje  nuk e miratoi në parim projektligjin e propozuar nga deputetja  Jorida Tabaku, 
Projektligji  së bashku  me raportin e komisionin  i kalon  per shqyrtim seancës pelanere. 

